B. Bugár, podpredseda NR SR: (2002-02-08):
O. Keltošová, poslankyňa: Ďakujem za slovo, pán predsedajúci. Ja by som chcela povedať k veci tri zásadné argumenty. Prečo teraz? Pretože zákon o rodine, ako tu už bolo povedané, nebude do konca volebného obdobia predložený. Zákon o rodine je hotový, ale pretože je viazaný na dokončenie nového Občianskeho zákonníka, ktorý nebude hotový, jednoducho tento zákon o rodine, ktorý je pripravený, nemôže byť uvedený do praxe. Ja už som viackrát v tejto snemovni apelovala na všetkých poslancov bez rozdielu politickej príslušnosti, aby sme vyňali samostatný zákon o rodine a schválili ho. Pretože, a to je môj druhý argument, v tomto novom zákone o rodine, ktorý má tvoriť súčasť Občianskeho zákonníka, sú riešené tie veci, o ktorých pani poslankyňa Halušková hovorila. Je tam riešená otázka takzvaného minimálneho výživného. Navyše v tomto novom zákone o rodine je riešená aj otázka valorizácie výživného, tak ako máme valorizáciu dôchodkov s rastom životných nákladov. Samozrejme, že rastú životné náklady aj pre deti. A preto argumentujem tým, že tento nový zákon o rodine by bol najlepším riešením. Nie, neviem, ixtá novelizácia starého zákona o rodine, ktorý platí od roku 1963. Po tretie chcem povedať ďalší, posledný argument, prečo tento návrh zákon, ktorý predkladáme, treba vziať vážne v tomto čase. Je to síce pravda, že, teoreticky, Národná rada má ešte niekoľko mesiacov pred sebou, ale v praxi, pani poslankyňa Halušková, ak sa nepredložia návrhy zákonov do 20. apríla, tým končí akákoľvek legislatívna iniciatíva či poslancov, či vlády. Dvadsiatym aprílom končíme prijímanie nových legislatívnych návrhov. Preto by som sa veľmi prihovárala za to, aby tento návrh zákona prešiel do druhého čítania so všetkými výhradami, ktoré tu odzneli. Verím, že predkladateľky ich zoberú do úvahy a budú na ne reagovať. A nielen to, že 20. apríla máme deadline , kedy končíme s legislatívnymi návrhmi, teda s prijímaním legislatívnych návrhov, ale je tu jedinečná, historická šanca – teraz, teraz využiť zdroje, ktoré sa už viac nebudú opakovať. To znamená jeden a pol miliardy z privatizácie. Hovorím o tých peniazoch , ktoré už pán podpredseda vlády Csáky a vláda chcú dať na účely mimovládnych organizácií. Nemám nič proti tretiemu sektoru, naopak podporujem prácu, je to záslužná práca, ktorú tretí sektor robí. Ide však teraz, poslankyne, poslanci, o priority, čo je dôležitejšie v tejto situácii. To je už na vás a na vašich politických stranách, aby ste tieto priority zohľadnili. A na záver úplne malá poznámka. Objavili sa v médiách reči, najmä zo strany pána Fica a Smeru, že tento návrh zákona je vykrádaním nápadov z dielne Smeru. Ja sama som bola obvinená, že minulý rok som mala vyhlásiť, že tento alebo podobný návrh zákona o náhradnom výživnom je zbytočný. Chcem povedať, že pán Fico aj Smer si pletú hrušky s jablkami, pretože, áno, minulý rok mal pripravený podobný návrh, ale išlo výlučne o čerpanie zdrojov štátneho rozpočtu. Vy viete, už ako skúsení poslanci, že ak niekto v apríli príde uprostred takmer kalendárneho roka s návrhom navýšiť výdavky štátneho rozpočtu, je to možno dobré pre neinformovaných voličov ako populistický ťah, ale určite to nie je reálne v parlamente. Tento prípad fondu náhradného výživného je iný, pretože tu ide o zdroje z privatizácie. A myslíme si, že teraz, keď sa rozhoduje o ich účelovom určení, jeden a pol miliardy, nemali by sme zabúdať na deti, tak ako tu bolo povedané, s tým, že štát bude vymáhať od neplatičov zdroje nazad do tohoto fondu, ktorému hovoríme „obrátkový“. Či budeme nazývať tento fond fondom alebo nájdeme iné riešenie, to je podľa mňa technická otázka. To nemení nič na merite veci. Ja vás prosím o podporu tohto návrhu zákona. Ďakujem.